钦定古今图书集成/明伦汇编/官常典/第636卷 > 章楶
## 钦定古今图书集成/明伦汇编/官常典/第636卷 > 章楶

按《宋史》本传：“楶字质夫，建州浦城人。元祐初，以直龙
图阁知庆州。时朝廷戢兵，戒边吏勿妄动，且捐葭芦、
安彊等四砦予夏，使归其永乐之人。夏得砦益骄，楶
言夏嗜利畏威，不有惩艾，边不得休息。宜稍取其土
疆，如古削地之制，以固吾圉，然后使诸路出兵据其
要害，不一再举，势将自蹙矣。”遂乘便出讨，以致其师，
夏果入围环州，楶先用间知之，遣骁将折可遮伏兵
洪德城。夏师过之，伏兵识其母梁氏旗帜，鼓噪而出，
斩获甚众。又预毒于牛圈潴水，夏人马饮者多死。召
权户部侍郎。明年，除知同州。绍圣初，知广州，徙江、淮
发运使。哲宗访以边事，对合旨，命知渭州。至即上言：
“城胡芦河川，据形势以逼夏。”乃以三月及熙河、秦凤、
环庆四路之师，阳缮理他堡壁数十所，自示其怯。或
以楶怯，请曰：“此夏必争之地，夏方营石门峡，去我三
十里，能夺而有之乎？”楶又阳谢之，阴具板筑守战之
备，帅四路师出胡芦河川，筑二城于石门峡江口、好
水河之阴，二旬有二日成，赐名平夏，城灵平。砦方兴
役时，夏以其众来乘，楶迎击败之。既而环庆、鄜延、河
东、熙河皆相继筑城，进拓其境，夏人𥈭视不敢动。夏
主遂奉其母合将数十万兵围平夏，疾攻十馀日，建
高车临城，填壍而进，不能克，一夕遁去。夏统军嵬名
阿埋、西寿监军妹勒都逋皆勇悍善战，楶谍其弛备，
遣折可适、郭成轻骑夜袭，直入其帐，执之，尽俘其家
掳馘“三十馀、牛羊十万”，夏主震骇，哲宗亲御紫宸殿
受贺。累擢楶枢密直学士、龙图阁、端明殿学士，进阶
大中大夫。